In Finlande
il 4,5% de popolazion nol fevele tant che prime lenghe ni finlandês
e nancje svedês, lenghe che e je doprade de minorance plui gruesse
dal paîs. La plui part di lôr e je rapresentade di rus e di estons
che a son imigrâts in Finlande, ma a ‘nd è ancje comunitâts di
minorance che a vivin alì di secui, tant che carelians, rom e
tatars, cence fevelâ dai sami che a son la popolazion plui antighe
di chestis tieris. Un rapuart presentât che al è pôc in Parlament
al mostre però che al reste ancjemò cetant di fâ par garantî a
ducj la paritât intal cjamp dai dirits linguistics. La comunitât
plui garantide e je dal sigûr chê di lenghe svedese, là che però
a son ancjemò problemis soredut intal setôr de salût e de
assistence sociâl. Al coventarès fat di plui, e dîs la ministre
Anna-Maja Henriksson, massime inte aree di Helsinki là che a vivin
sù par jù 35 mil personis che a fevelin par svedês come prime
lenghe. La situazion plui grivie e somee però chê dai sami dal
moment che al è avonde dificil che a gjoldin di servizis publics
inte lôr lenghe. Sul front de scuele, cun di plui, la lenghe dai
sami e je insegnade e doprade intes areis di insediament tradizionâl,
ma par ducj i fruts sami che a vivin in altris areis no si à nissun
spazi pe lôr lenghe.
Font:
YLE, 15/06/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn tur_Latn